
Eksempler på nyere russisk historieskrivning:

1) Andrej Zubov (red.): ”Rusland historie” (:”Istorija Rossii”)(2009)

”Historien, ligesom en hvilken som helst anden menneskeskaben, kræver ikke blot en fiksering af kendsgerninger men også deres moralske vurdering.- Denne bog bringer mennesket og den historiske kendsgerning tilbage til russisk historie; fra en upersonlig beskrivelse af ”objektive processer” og ”bevægelseskræfter” gøres historien personlig og faktuel. Derfor er der her mange øjenvidne-erindringer, biografiske oplysninger, og også uddrag af de vigtigste dokumenter. Det er menneskers historie og ikke processers og kræfters historie…” --- 
”Alle vi forfattere har sat os den helt bestemte opgave at fortælle sandheden om Ruslands folkeslags liv og veje i det 20. årh. – det er vores fælles overbevisning, at den højeste værdi er ikke jorden, ikke staten, men mennesket, det levende individ. For sin eksistens på jorden bearbejder mennesket denne jord, for sin fred og velfærd skaber det staten. Og dér hvor mennesker lider, hvor de ikke i værdighed kan lære deres børn om det sande og det gode, hvor de mister deres ejendom, og undertiden livet selv, dér bør vi tale om historisk ulykke, om livets sammenbrud, om national tragedie. Men vi er også overbevist om, at en historisk tragedie ikke sker på et tomt sted – mennesket bestemmer selv ved sit valg af godt eller ondt sin fremtidige lykke eller sin fremtidige smerte. Og folkeslag er uadskillelige fra individer. Kun er det valg, som de foretager, kollektivt. ”

2) ”ORD OM RUSLAND” (lærebog i russisk historie fra 1999)

”Stalinismen”
Allerede under Lenin blev der på Sovjetruslands (og fra 1922 USSRs) område etableret et totalitært regime, dvs. et styre baseret på vold, terror og undertrykkelse. Bolsjevikkernes leder V.I. Uljanov (Lenin) sagde selv engang helt åbenhjertigt: "Lad bare 90 procent af det russiske folk omkomme, hvis blot ti procent vil leve til verdensrevolutionens gennemførelse". Og der blev ikke sparet menneskeliv hverken i Sovjetmagtens første år eller i de senere. Man likviderede godsejere og kapitalister, henrettede repræsentanter for gejstligheden. Derpå tog man fat på bønderne, kosakkerne, intelligentsiaen. Bolsjevikkerne organiserede et veritabelt blodigt folkemord på sin egen befolkning. Alene som resultat af repressioner omkom mindst 50 mill. mennesker! Og hvor mange flere led ikke først i Lenins, dernæst i Stalins lejre! Ligeledes adskillige millioner.
Således vendte den smukke drøm om den mest retfærdige og humane samfundsindretning i verden - kommunismen - sig i virkeligheden til en sand national tragedie.
Det er ikke sandt, at borgerkrigen, som begyndte i Rusland efter bolsjevikkernes kup i oktober 1917, sluttede med en sejr omkring 1922. Den fortsatte. Denne krig førtes af bolsjevikstyret mod dets eget folk. Den blev ført i fredstid og i krigstid (dvs. under anden verdenskrig). Den blev ført skånselsløst og ubarmhjertigt. Og fjender kunne man altid finde. Fjenderne var blot forskellige på forskellige tidspunkter.
Da Stalins personlige magtstyre var etableret, og der opstod problemer for ham og hans håndlangere med industrialiseringen (:moderniseringen af industrien) i landet, som faktisk lå i ruiner, blev ingeniører betegnet som skadedyr og fjender. De skulle være skyldige i, at USSR, som i begyndelsen af tyverne havde udsmeltet lige så meget støbejern og stål som Rusland under Peter den Store, slet ikke var i stand til at klare sig ud af vanskelighederne og i løbet af et år eller to forvandle sig til en mægtig industrimagt, i overensstemmelse med Stalins helt urealistiske planer. Derpå blev kulakkerne/"storbønderne" udnævnt til fjenderne. Det blev hævdet, at de forhindrede kollektiviseringen - forvandlingen af landsbyen, der tidligere var baseret på enkelt-bønders individuelle landbrugsarbejde, til en sovjetisk kolkhoslandsby, hvor der skulle herske kollektivt arbejde og kollektiv økonomi.
Efter således at have udryddet nogle millioner mennesker og sendt endnu flere i fængsel, i lejr og i eksil i Sibirien og det øde Nordrusland gennemførte de kommunistiske ledere industrialiseringen og kollektiviseringen. Hvad det kostede befolkningen er et spørgsmål for sig. Men resultatet var til at tage og føle på: Sovjetunionen blev forvandlet til en magtfuld stat med et højt militært potentiale. Ikke desto mindre sluttede krigen mod folket ikke med dette. Og hvordan skulle den kunne ende, når sovjetmagtens usynlige fjender, som ikke var blevet likvideret i Stalins torturkamre, var en latterlig billig, næsten gratis arbejdskraft - reelt sovjetiske slaver, ved hvis arbejdskraft man opførte fabrikker og stålværker, anlagde jernbaner og kanaler, byggede kraftværker og lufthavne.
Med skabelsen af kollektivbrugene var de sovjetiske bønders situation ikke blevet bedre, men i mangt og meget værre end under livegenskabet. Tsar Aleksander II afskaffede livegenskabet (i 1861), men Stalin genindførte det i realiteten. Kolkhos-bønderne havde intet pas. De kunne ikke forlade deres bosted og skulle arbejde for staten for småpenge.
Både i 20’erne og i 30’erne hærgede en frygtelig hungersnød. Bare i 1921-22 døde 5
mill. af sult. I Volga-området var der udbredt kannibalisme.
Men efterhånden kunne de overlevende og tilbageblevne nogenlunde ernære sig, netop fordi der blev færre og færre. Befolkningen blev ligesom delt i to dele: de der endnu var i frihed og de der befandt sig i indespærring. Og naturligvis fik den første kategori af borgere yderligere mulighed for at ernære sig bedre, på den anden dels bekostning (herunder de altid halvsultne lejrfanger).
Sovjetborgerne vænnede sig til at leve i permanent frygt. Undertrykkelsesmaskinen arbejdede præcist og uophørligt. Og ingen kunne være fri for tanken om, at han på et eller andet tidspunkt kunne blive taget/arresteret; ingen kunne vide sig sikker for at blive udråbt til folkefjende. Kun én person levede ikke med denne trussel: Stalin selv. Men han var hele tiden bange for sit liv, bange for attentater og sammensværgelser. Han havde ikke tiltro til sine læger, var bange for at de ville forgive ham og forlangte derfor altid at først kokken, derefter vagtfolkene skulle prøvesmage maden.
Gradvis opstod der en sand kult omkring dette brutale og tilsyneladende almægtige menneske. Af ydre var han ikke bemærkelsesværdig: koparret, lavstammet, med en vissen arm, med gule tilrøgede tænder. Det eneste tiltrækkende ved ham var et smukt, tæt hår, som med alderen blev askegråt, og store, fyldige ører. Ret skal være ret: Stalin var en stærk personlighed, et klogt viljesmenneske som forstod sig godt på mennesker, og en erfaren politiker. Stalin blev i realiteten landets enehersker, med uindskrænket magt. Man kaldte ham ærbødigt "folkeslagenes fader". Portrætter af denne tyran samt statuer og buster blev opstillet i hele landet. Byer og virksomheder blev opkaldt efter ham.
Stalins ord var lov. Hans beslutninger blev ikke diskuteret, men udført. Det blev dagligt, time for time, banket ind i sovjetmenneskenes hoveder, at de levede i det bedste land i verden, ledet af den mest vise og mest geniale leder. Der var ikke mulighed for at sammenligne med andre lande, som man var afskåret fra ved hjælp af 'Jerntæppet".
Da Stalin døde i 1953, var der ægte landesorg. Selvfølgelig var der også nogle, som modtog tyrannens død med et håb om forandringer i landet, om at terroren og undertrykkelsen fik en ende. Men mange græd og led, idet de oprigtigt troede, at uden den store fører ville livet i Sovjetunionen høre op.
Men stalinismen døde ikke med diktatorens død. Idéen om den stærke magt, som holder folket i ydmyg lydighed og permanent frygt, er også i dag populær i Rusland. Og gud give, at denne idé aldrig bliver realiseret!

,,SEJREN"
Ikke et eneste andet land led så skrækkelige tab under anden verdenskrig som Sovjetunionen. Det virkelige omfang blev holdt hemmeligt for folket i lang tid: Under Stalin blev det officielle tal sat til 7 mill.; under Khrustjov blev det meddelt, at antallet af dræbte var 20 mill.; under Gorbatjov blev tallet præciseret til 27 mill. I den nyeste russiske litteratur om dette tales der om mindst 35 mill. menneskeliv. Men nogle historikere hævder, at der i USSR omkom 47 mill. fra1939 til 1945...

 

3) Jevgenij Anisimovs: ”RUSLANDS HISTORIE FRA RJURIK TIL  PUTIN” (4. udg. 2014)

Fra forordet:

”I det store og hele består historien af historierne om enkeltindivider, som fletter sig sammen i et broget mønster af byens, folkets, statens, verdens historie…..Bogens tre kategori-rubrikker vil bidrage til at kunne gå væk fra den gængse ensformige lineære fremstilling af russisk historie… Det er undertiden nødvendigt ”at løbe fra teleskopet til mikroskopet” – at se både stjernehimlen og den umådeligt lille mikrobe…”

Om den nyeste Putin-periode: 

”I efteråret 2011 begyndte der i Rusland at forme sig en ny politisk situation, svanger med kommende rystelser. Startskuddet til forandringerne blev begivenhederne 24. september, da Putin og Medvedev offentligt bekendtgjorde den forestående ”pladsbytning”: Putin ville i marts 2012 stille op til præsidentvalget, og Medvedev, som havde afvist at være kandidat til endnu en periode som præsident, ville blive premierminister i den fremtidige regering. Ydermere meddelte vennerne, at de havde aftalt alt dette allerede for år tilbage. Hermed – længe før valget i marts 2012 - sluttede i realiteten Medvedevs præsidentperiode, som ingen heller ikke før dette havde taget alvorligt. For et enormt antal mennesker begrænsede hans indsats sig til ’militsiaens’ navneforandring til ’politi’ og næsten intetsigende pseudodemokratiske fraser (”Frihed er bedre end ufrihed”).
Imidlertid fremkaldte den kyniske septemberscene med tilsidesættelse af demokratiske principper, som udspillede sig for øjnene af hele landet, en negativ reaktion hos et stort tal mennesker af forskellig politisk orientering, som følte deres nationale samfundsfølelse krænket. Disse følelser fandt deres udtryk i en række aktive samfundsmæssige handlinger fra den forskelligartede oppositions side, som hurtigt havde etableret sig (i Moskva og andre større byer) efter parlamentsvalget i december 2011 og præsidentvalget i marts 2012. Årsagen hertil blev de talrige overtrædelser ved valget, som blev observeret af et stort antal iagttagere - forfalskninger til fordel for ”Ruslands Enhed” og Putin, som med lethed blev præsident.  Ydermere skjulte Putin næsten ikke sin hensigt om at styre Rusland i de to påfølgende perioder, dvs. indtil 2024, hvilket blev opfattet som et vink om et livsvarigt styre, som det er tilfældet med Nazarbajev eller andre centralasiatiske ledere.
Oppositionens aktivitet, i hvis rækker intelligentsiaen forenedes, sammen med venstreradikale og nationalister, viste sig forår og sommer 2012 i form af demonstrationer og protestmøder, hvis hovedslagord var kravet om at (rets)kende Statsdumaen og præsident Putin illegitime og fastsætte nye, frie valg.  I oppositionsaktiviteten medvirkede kendte kulturpersoner og medie- og internetfora. Magten, der støttede sig til politiet, hæren, bureaukratiet, og ligeledes til passiviteten i provinsen, som forholdt sig positivt til Putin, begyndte at sætte kurs mod en ”blød” undertrykkelse af oppositionen i form af kortvarige administrative arrestationer af lederne, retssager imod dem, misinformation, indskrænkning/begrænsning af demonstrationsretten og ytringsfriheden.
Og nu (* februar 2014), som førhen, er Ruslands fremtid uforudsigelig. Pessimisterne (op til 2011 var 1,5 millioner af dem rejst til andre lande) mener, at i dette årti fortsatte det store lands sammenbrud, og at der inden et halvt århundrede er gået på dets territorium (efter konflikter og krige) vil fremkomme nye stater. Optimisterne derimod (hvortil forfatteren regner sig selv) antager, at alt vil løse sig, og at det ikke var forgæves, at feltmarskal Minikh allerede i det 18. århundrede sagde: ”Jeg tvivler ikke på, at Gud beskytter Rusland, ellers er det uforståeligt, at det eksisterer endnu.”

FORORD TIL UDVALGTE HISTORIEBØGER fra midt-90erne

I kølvandet på perestrojka-forandringen af det russiske samfund fulgte en tiltagende (og for mange russiske historielærere højst tiltalende) afstandtagen fra den rammefikserede marxistisk-leninistiske determinisme / deterministiske tilgang til historien.  Dette opgør kom bl.a. til udtryk inden for undervisningssystemet i nye lærebøger, også inden for historiefaget. Et par udvalgte eksempler fra lærebogsforord fra den periode, som nemmest kan stemples Jeltsin-æraen, kan illustrere denne udvikling:
 
a) ”FÆDRELANDETS HISTORIE 1900-1940. Lærebog for de ældste klasser. Anbefalet af det russiske undervisningsministerium” (1992): ”Nye tilgange til studiet af historien har været udgangspunktet for skrivningen af lærebogen. Mens vi anerkender eksistensretten af en klassebetonet tilgang, giver vi prioritet til almenmenneskelige værdier i analysen af historiske begivenheder. Derfor vil I på lærebogens sider møde ikke bare en mængde navne, men også synspunkter fra forskellige fremtrædende personer inden politik, samfundsforskning og videnskab, både fra vores og fra andre stater. Når man accepterer eller forkaster disse eller hine synspunkter, så vær tålmodig over for modstanderens mening. Hans nuværende synspunkt kan blive jeres kommende og omvendt. Vi har bestræbt os på afspejle historiens egenart som en humanitær videnskab gennem en personlighedsopfattelse. Derfor skal man ikke være bange for ”forkerte” svar. Spørgsmål kan godt lades åbne. Det spørgsmål, hvis svar er givet med det samme, er ikke så værdifuldt som det, der ansporer en til nye spørgsmål og overvejelser…”

b) ”RUSLANDS HISTORIE FRA OLDTIDEN TIL VORE DAGE” (1994)
”…de største forvanskninger i karakter og indhold af fædrelandshistoriske begivenheder knytter sig utvivlsomt til perioden med bolshevikisk styre. For netop den ”socialistiske” periode i russisk historie, perioden hvor landet blev styret af en partokratisk nomenklatura, blev førhen, som nu, underkastet talrige forvrængninger og forvanskninger. Samtidig lagde den kontrafaktiske historieskrivnings metoder sit negative præg også på fremstillingen den førrevolutionære, kolossale periode i Ruslands gamle og nye historie og forvanskede billedet af fortiden ved en dogmatisk udnyttelse af marxismen-leninismens ideologiserede postulater.(…) Hovedmangelen ved lærebøgerne i historie er efter vores mening absolutiseringen af den formative tilgang til anskuelsen af historien. (…) Umuligheden af at benytte den traditionelle marxistiske tilgang i analysen af vores lands historiske udvikling har ført vores forfatterkollektiv til at søge efter et nyt fremstillingsskema. Forfatterne er standset ved individpsykologisk og statsstrukturel tilgang. Samtidig har forfatterne ikke ignoreret problemerne forbundet med udviklingen af produktivkræfterne og produktionsforholdene samt evolutionen i den økonomiske basis i landet som helhed.(….)  Strukturændringerne i det statslige og politiske lag, de socioøkonomiske processer og begivenheder i landets kulturliv betragtes gennem et prisme med historiske personligheders virke, deres rolle og indflydelse som subjekter i den historiske proces.”

c) ”DET MODERNE RUSLANDS HISTORIE 1985-1994. En eksperimentel lærebog i historie.”  (1995): ”(…) Når vi studerer den historie, der skabes for øjnene af os, er det vigtigt at tage nogle vigtige særtræk i betragtning. For det første har vi at gøre med uafsluttede historiske processer. Fremtiden ligesom ”er i kog” og på forhånd at gætte på denne ”rets” smag er umuligt. Derfor er det så vigtigt at lære at tænke i kategorier knyttet til historiens mangfoldighed og varierethed. (…) For det andet er vi alle samtidige i en overgangsepoke i landets historie, hvor meget af det, som i løbet af lange årtier syntes urokkeligt, er på vej væk i fortiden, og til erstatning dukker der noget nyt og ofte ualmindeligt op. Vurderinger, tolkninger, forklaringer af det forgangne forkastes. For det tredje er vores epoke en tid med bred glasnost og pluralisme, en mangfoldighed af politiske positioner, ideologiske  og overbevisninger. I overensstemmelse med den nugældende forfatning for Den russiske føderation anerkendes ideologisk og politisk mangfoldighed, flerpartisystem. (….) Historien tillader ikke, at dens underfundige gåder udsættes for en hårdhændet, etplansforklaring. ”



d) ”SOVJETRUSLANDS HISTORIE”  (1999) (Forord ved forfatterkollektiv fra Skt. Petersborgs Universitet): 
”Forfatterne påtvinger ikke læseren sin mening, fremlægger ikke historiske og politiske sensationer, men forsøger objektivt at blotlægge Ruslands komplicerede og modsætningsfyldte historie i det 20. Århundrede gennem de vigtigste begivenheder, kendsgerninger og dokumenter. I lærebogen er fremstillet ikke amorfe folkemasser med deres ”førere” og ”helte”, men almindelige mennesker med deres socioøkonomiske og politiske interesser, deres lidenskaber og vildfarelser, og ligeledes statsmænd og politikere med de mest forskelligartede retninger og overbevisninger. 

e) ”RUSLANDS HISTORIE i IX.-XXI. Århundrede – fra Rjurik til Putin” (2003)
”Bogens forfattere åbenbarer fædrelandets fortid fra en kulturantropologisk position, hvis essens består i en rehabilitering og genskabelse af den traditionelle forståelse af historien som ”menneskeværk”. Forfatterne har stillet sig selv den opgave at genskabe vores fædrelands fortid netop som historie ”med et menneskeligt ansigt”, hvor det fælles og det gentagne ikke overskygger det særlige og unikke, og de har til dens løsning valgt den historisk-biografiske genre. Etableringen og evolutionen af russisk statslighed, samfundets økonomiske, socialpolitiske og kulturelle udvikling betragtes gennem et prisme med det historiske bidrag fra landets herskere, statens førstemænd i løbet af tolv forgangne århundreder – fra det 9. til begyndelsen af det 21. århundrede.”


4) Nikolaj Starikov: ”RUSLAND. KRIM. HISTORIE” (1914)

[bookmark: _GoBack]”Krims genforening med Rusland, som skete i marts 2014, er en begivenhed af historisk betydning. Og den har nogle væsentlige aspekter. Det er ikke blot en genopretning af historisk retfærdighed. Det er ikke blot en udvidelse af landets territorium og befolkning. Det er ikke blot en sikring af en geopolitisk vigtig base for den russiske flåde. Det er ikke blot en hjælp til de landsmænd, der befinder sig i en vanskelig situation, i overensstemmelse med vores civilisations regel:”Russerne lader ikke sine egne i stikken!”
Krims og Ruslands forening rummer alt dette i sig. Men det vigtigste ligger trods alt ikke i dette. Det vigtigste er, at vi på ny er vendt tilbage til den store verdenspolitik. Og nu ikke i ord, men i handling. Og dette har alle verdens ledende spillere erkendt. USA's og EU's sanktioner er ikke andet end en erkendelse af denne kendsgerning.


Alle uddrag er oversat af Torben Heuer.
